Prostor
Prije kućne posjete svakako pripremite adekvatnu prostoriju za liječnički pregled. Idealna prostorija je ona u kojoj se osjećate sigurno i ugodno te koja garantira zadovoljavajuću razinu privatnosti. Prostorija također treba biti adekvatno osvjetljena i ventilirana, imati dovoljno prostora za rad liječnika te omogućiti dobar pristup pacijentu, idealno sa svih strana.
Komunikacija
Svaki pregled uključuje interakciju između najmanje dvije osobe, liječnika i pacijenta. Obje strane imaju utjecaj na kvalitetu ishoda pregleda. Što se bolje pripremite za pregled i kvalitetnije komunicirate, bolje ćete iskoristiti liječnički pregled. Razmislite unaprijed o načinu prezentacije Vaših medicinskih problema, što očekujete od pregleda i koja pitanja želite postaviti Vašem liječniku. Komunicirajte iskreno, otvoreno i bez straha.
Dokumentacija
Naši liječnici u većini slučajeva nemaju pristup Vašoj medicinskoj dokumentaciji iz drugih zdravstvenih ustanova. Kako biste liječniku olakšali upoznavanje s Vašim zdravstvenim problemima, pripremite svu dostupnu medicinsku dokumentaciju. Idealno kronološkim slijedom posložite Vaše nalaze. Također, liječniku obavezno dajte na uvid lijekove koje trošite ili njihov popis.